runetrust/blame-folketinget-dk huggingface dataset:
Michael Aastrup Jensen (V), 2012-04-19:
Men grunden til, at jeg tog det op, er jo, at Dansk Ungdoms Fællesråd og Oplysningsforbundenes Fællesråd jo har sendt det her høringssvar til os, og de skriver klokkeklart, at fejlen optræder, og jeg citerer: »...fordi der i forslaget tages udgangspunkt i et eksakt/konkret beløb i stedet for at tage udgangspunkt i de besluttede procentsatser.«
Jakob Ellemann-Jensen (V), 2018-10-26:
Det er hensigten at ophæve den nuværende ordning med forskellige rådgivningskategorier i sundhedsrådgivningen, og derfor foreslås en ophævelse af den bestemmelse, der bemyndiger ministeren til at fastsætte regler om op- og nedrykning i rådgivningskategorier for kvæg- og svinebesætninger.
Hans Christian Schmidt (V), 2006-11-29:
Vi tror nemlig, at vi får mere natur og miljø for pengene, hvis vi baserer os på lokale kræfter, og vi tror også, at de lokale kræfter er bedst til at tilrettelægge indsatsen for natur og miljø, så den gavner de lokale levevilkår og bidrager til diversificering af økonomien.
Lotte Bundsgaard (S), 2001-01-31:
Vi glemmer de mennesker, der har valgt os og regner med, at vi løser de problemer, der er, hvis vi hele tiden tænker i ideologiske baner, og det er jo desværre ofte flygtningespørgsmålet, der kommer på banen, når det er hr. Egil Møller, der stiller spørgsmål.
Pernille Vermund (NB), 2020-01-17:
Betyder det ifølge Enhedslisten, at vi har fået mere eller mindre religionsfrihed som konsekvens af tilstrømningen af nogle mennesker, som for nogles vedkommende har tilpasset sig vores værdier og taget dem til sig, men som for alt for stor en dels vedkommende vender vores værdier ryggen, og som for nogles vedkommende direkte modarbejder dem?
Karina Lorentzen (SF), 2008-05-20:
Og så synes jeg den her evindelige fokusering på udlændinges kriminalitet i virkeligheden skygger for et langt større problem, nemlig at 88 pct. af kriminaliteten rent faktisk begås af danskere, og jeg savner altså nogle bud fra Dansk Folkeparti på, hvad vi gør for at forhindre, at der bliver flere kriminelle i vores samfund.
Rune Lund (EL), 2006-12-05:
Nu ved jeg, at Dansk Folkeparti jo i andre sammenhænge og på linje med andre partier i Folketinget ikke bryder sig særlig meget om, at præstestyret i Iran har stor regional indflydelse, og ikke vil bryde sig om det, hvis præstestyret i Iran f.eks. får atomvåben.
Simon Emil Ammitzbøll-Bille (LA), 2018-02-08:
Der er nogle af folketingspartierne, som netop har forbud mod dobbeltmandater eller -hverv, og det er jo fint, hvis det er det, der er de pågældende partiers holdning, nemlig at man ikke kan være medlem af en kommunalbestyrelse eller et regionsråd og samtidig være medlem af Folketinget.
Karin Nødgaard (DF), 2019-04-30:
Nu er der både et lovforslag, som vi behandler i dag, men der er jo også en bekendtgørelse, og den er der nok ikke rigtig nogen af os der har været inde på, og det er måske også sådan lidt nørdet for dem, der sidder og lytter til debatten, at der findes de her bekendtgørelser.
Jonas Dahl (SF), 2014-09-09:
Og så foreslår vi at permanentgøre den her midlertidige arbejdsmarkedsydelse, som man får nu, så man får en lidt lavere ydelse det tredje år, men stadig væk er selvforsørgende, hvilket vil sige, at man ikke er afhængig af ægtefællens indkomst, som man ellers ville være.
Marianne Jelved (RV), 2002-04-17:
Jeg sagde, at Det Radikale Venstre er enig i, at skatterne skal holdes i ro, og det var også den tidligere regerings ønske, at når man så kommunerne under ét, skulle de holdes i ro, så det er vi ikke uenige om. Vores politiske uenighed er markant, når det gælder skattestoppet, men det er en anden snak.
Keld Albrechtsen (EL), 2004-12-07:
Men jeg vil godt spørge ministeren, om ikke det er bemærkelsesværdigt, at i en situation, hvor olieselskaberne får større gevinst, fordi oliepriserne stiger, for det gør de jo også, skal de oven i købet belønnes med en nedsættelse af selskabsskatten, som brutto altså giver dem 550 mio. kr., og netto giver dem 300 mio. kr. A.P. Møller skal belønnes med 300 mio. kr. i julegave oven i enorme ekstraindtægter, som kommer som følge af prisstigningerne.
Carsten Bach (LA), 2017-12-05:
Som jeg forstår det, bliver både forligskredsen og Finansudvalget løbende holdt orienteret om økonomien i det her projekt, og det mener jeg bestemt ikke er ensbetydende med, at nogen som helst bliver koblet af – ud over så måske de tre partier, som ikke er en del af forligskredsen, og de vil jo så endda blive orienteret via Finansudvalget.
Flemming Møller Mortensen (S), 2013-04-25:
Jeg vil meget gerne høre hr. Lars Barfoed om, hvad Det Konservative Folkeparti gjorde i tiden fra vedtagelsen af selvstyreloven i 2008 og ikrafttrædelsen i 2009, altså fra 2009 til september 2011, hvor hr. Lars Barfoed sad i regering.
Søren Gade (V), 2007-10-11:
Men jeg kan bare love hr. Hans Kristian Skibby, at der bliver gjort alt, hvad man kan gøre, for at undgå at kompromittere ikke kun kampvognsdelingen, men selvfølgelig alle de soldater, vi har i Afghanistan, netop med henblik på at gøre det så svært som overhovedet muligt for fjenden.
Kasper Sand Kjær (S), 2021-11-23:
Vi taler om, at politiet, anklagemyndigheden kan få adgang til teledata, hvis de får en retskendelse, altså data om, hvem der har befundet sig i et geografisk område, hvilke personer der har været til stede på det tidspunkt, hvor der er begået en grov forbrydelse, som et led i opklaringen af en grov forbrydelse eller som led i bevisførelsen ved domstolene.
Frank Dahlgaard (UP), 2001-05-09:
Tak til ordførerne for bemærkningerne, som jo ikke overraskende var hårde. En ting skal være klart, og det er, at det her forslag ikke er fremsat ud fra nogen som helst fjendtlig holdning over for Færøerne eller den færøske befolkning, tværtimod. Jeg har bare forstået ved at følge med i debatten i de seneste år og ikke mindst det seneste år, at Færøerne ønsker selvstændighed.
Gitte Seeberg (KF), 2002-02-01:
Valgmuligheder for de ældre ved en åbning for anvendelsen af privat hjemmehjælp vil ikke nødvendigvis betyde, at de private firmaer vil få en stor markedsandel; men konkurrence og frit valg kan bidrage til at forbedre den offentlige hjemmehjælp, f.eks. ved bedre planlægning, så hjemmehjælperne får bedre mulighed for at anvende tiden mere effektivt ude hos de ældre.
Christian Friis Bach (V), 2025-05-22:
Ved at lægge en lille sum, 100-150 mio. kr., og så lave en rentegarantiordning til virksomhederne fik vi tiltrukket meget store beløb fra pensionskasserne – 10 gange så meget – og derefter fra de private virksomheder, sådan at man, for hver gang man måske lagde 1 kr., netop fik 8, 10, 12 eller 15 kr. i investeringer i verdens fattige lande.
Rasmus Prehn (S), 2010-02-10:
Ja, det får den konsekvens, at de rigeste i det danske samfund nu her får årlige skattelettelser i 100.000-kroners-klassen, mens de, der skal have passet deres børn i en daginstitution, får ringere service og normering og skal betale mere; de, der gerne vil have deres børn i folkeskolen, får en ringere normering med færre lærere; og de, der gerne vil på plejehjem, får en ringere service.
Morten Messerschmidt (DF), 2020-06-24:
Alt det vidner bare om et projekt, der tordner af sted i retning af at blive til Europas Forenede Stater; finanspolitikken harmoniseret, gældspolitikken harmoniseret, og danskerne efterladt på perronen, hvor guldet er sendt af sted mod Sydeuropa.
Jesper Petersen (SF), 2009-12-01:
Regeringen og Dansk Folkeparti har en sidste chance for at gøre skattereformen lige knap så asocial, som de har fået den til at være med den her yderligere konsekvens af loven, og de har chancen for en redde en smule af æren og stå ved, at de ikke har oplyst Folketinget ordentligt, og altså tage det her ud af skattereformen.
Sofie Carsten Nielsen (RV), 2015-12-10:
I Radikale Venstre har vi foreslået en revisionsparagraf om 3 måneder, sådan at loven her kan træde i kraft nu, men at man kan afklare og udrede, hvad der skal til, og på hvilken måde operatørerne og deres medarbejdere, som står i den her meget udsatte situation, skal agere.
Connie Hedegaard (KF), 2008-05-27:
Der kommer meget let store konflikter omkring at mætte verdens behov for energi, og der er Danmark jo heldigvis sammenlignet med de øvrige EU-lande i en meget komfortabel situation, fordi vi udvinder olie og gas i Nordsøen, og vi udvinder i disse år mere, end vi selv bruger.
Hans Kristian Skibby (DF), 2014-04-29:
Vil ordføreren så ikke blot bekræfte, at det faktisk betyder, at dem, der måske kun ønsker patent i de nordiske lande eller i vores nabolande, kan se frem til at skulle afholde en større udgift for at få et patent i EU-systemet, fordi det faktisk vil være op til otte gange dyrere end et dansk patent?
Mikkel Bjørn (DF), 2025-11-06:
Jeg kender ikke den specifikke borgmester, men teoretisk set kunne man da godt forestille sig, at hvis den borgmester henvendte sig til Dansk Folkeparti og var grundlæggende helt og aldeles dansk i sit sindelag, sit sprog og sit tilhørsforhold til Danmark, så ville Dansk Folkeparti ikke være afvisende over for, at den person skulle have dansk statsborgerskab.
Kim Andersen (V), 2010-04-09:
For så vidt angår elementet af minimumsstraf, som der også er nævnt i beslutningsforslaget, er det spørgsmål til behandling i Straffelovrådet, og vi er ikke indstillet på at anvende minimumsstraf i den her sammenhæng, i hvert fald ikke før vi har set udtalelsen fra Straffelovrådet.
Alex Ahrendtsen (DF), 2012-11-01:
Der skal være mindre falsk blokfløjte og mere kvalificeret undervisning, så børnene rent faktisk får noget ud af musikundervisningen, og derfor bliver samarbejdet mellem professionshøjskolerne og musikkonservatoriet styrket gennem et forpligtende samarbejde, så de studerende gennem deres studium og de nuværende lærere gennem efteruddannelse får et højere musikfagligt niveau.
Jann Sjursen (KRF), 2003-05-08:
Mulighederne for at lave en skattereform, der for alvor kunne sænke skat på arbejdsindkomst og dermed give mulighed for, at vi fik flere i arbejde, havde været der, hvis ikke det økonomiske råderum var blevet ædt op af det skattestop, som regeringen sidder så solidt på og bliver stoppet op af i forhold til at kunne gennemføre initiativer, som kunne bringe flere i beskæftigelse.
Erling Bonnesen (V), 2015-05-21:
Og så hænger det selvfølgelig også sammen med de såkaldte fejlklassificeringer, jeg synes der er sket, i forbindelse med at man har taget alt for mange af de små vandløb ind, altså vandløb, som jo egentlig var gravet alene med det formål at skulle sikre afvanding i de områder der.
Eva Flyvholm (EL), 2019-04-02:
Så jeg synes sådan set, at det ville være interessant også at høre forsvarsministeren sige lidt mere om, både hvordan man diskuterer det øgede nordiske samarbejde her, men også, om det er noget, hvor man har en diskussion lidt på tværs af landene, og om ikke det her område i det hele taget kan styrkes lidt mere.
Peter Hummelgaard (S), 2025-01-14:
Baggrunden er, at de her opgaver sker på det offentliges vegne, og det betyder, at der ikke er forskel på, om f.eks. en buschauffør er offentligt ansat, eller om buschaufføren er ansat i en privat virksomhed, der udøver busdrift på det offentliges vegne.
Karsten Lauritzen (V), 2016-03-31:
Det er også derfor, jeg sådan set tror, at den mest effektive vej at gå er at lave en frivillig aftale mellem skattemyndighederne og nogle af de her deleøkonomiselskaber og overveje, om det princip er noget, vi kunne overføre på andre områder af deleøkonomien.
Pernille Vermund (NB), 2022-05-17:
Og det betyder, at mange af de betjente, som mister deres jobs, falder ned mellem stolene; de ender i et system af socialrådgivere, hvis arbejde jo trods alt ikke helt er møntet på og egnet til den form for lidelser, som man har, hvis man har ptsd efter at have arbejdet f.eks. som politimand.
Jens Hald Madsen (V), 2005-03-03:
Det skal selvfølgelig også være sådan, at der er en lighed, altså sammenlignelighed med den lovgivning, som er i de andre øvrige lande, og der påstod Forbrugerrådet, jeg ved ikke, om det er rigtigt, at de regler, som er opstillet i det her lovforslag, er mere lempelige, end de er i andre lande.
Troels Ravn (S), 2017-05-04:
I sidste måned kom det så frem, at der ikke siden regeringsskiftet har været afholdt møder i regeringens rådgivende udvalg om landdistrikter, hvor Landdistrikternes Fællesråd, Landbrug og Fødevarer, Friluftsrådet og De Samvirkende købmænd er repræsenteret, altså folk med fingeren på pulsen.
Nanna Westerby (SF), 2008-04-24:
Og når evalueringerne er så dårlige, som de er, og når stort set alle høringssvar peger på, at den her ordning ikke er hensigtsmæssig at forlænge, så kan jeg ikke forstå, hvorfor Dansk Folkeparti vælger i den grad at overhøre de signaler, der er fra virkeligheden, og kører videre på et af regeringens ideologiske projekter.
Morten Bødskov (S), 2012-11-21:
Hvis hr. Peter Skaarup ønsker at få repeteret regeringens argumentation, synes jeg passende, at det kan finde sted i forbindelse med det samråd i Folketingets Retsudvalg om lige nøjagtig det her emne, som hr. Peter Skaarup jo netop har indkaldt mig til, og det ser jeg frem til.
Peter Skaarup (DF), 2001-05-03:
Men den første del er vi meget villige til at se positivt på; det er klart. Når vi ser på L 196, som totalt vil afskaffe muligheden for at isolationsfængsle unge under 18 år, er det igen vores holdning, at det da vil være glimrende, hvis vi kan forbedre mulighederne for at undgå isolationsfængsling, altså hvis vi kan undgå at isolationsfængsle unge under 18 år.
Leif Lahn Jensen (S), 2008-04-22:
Evalueringen viser, at det tidligere især var relativt ressourcesvage og tosprogede elever, der blev afvist af skolelederne, hvorfor det primært er disse grupper, der har fået mere frit skolevalg med denne lovændring og derfor også kan gøre det sværere for lærerne at styre deres klasser.
Pernille Vermund (NB), 2023-01-31:
Som ordføreren for Liberal Alliance sagde i sin ordførertale, er der jo et problem i det her lovforslag, som vi måske kan genkende fra noget af det andet, vi har set på landbrugsområdet, nemlig at der er en risiko for, at der er nogle administrative byrder og noget administration forud for at gå i gang med opgaverne, som betyder, at vi kommer alt for sent ud over stepperne.
Mikkel Bjørn (NB), 2023-01-19:
Og derfor er jeg bare lidt nysgerrig på at høre, og det er egentlig et simpelt spørgsmål: Hvad vil fru Inger Støjberg sige til de danskere, der i mellemtiden, mens fru Inger Støjberg arbejder på en langsigtet strategi om at ændre konventionerne, skal leve med og under store økonomiske udgifter, overfald, trusler, intimideringer og generelt øget utryghed i samfundet?
Keld Albrechtsen (EL), 2003-05-15:
»Idet Folketinget ikke kan støtte hovedlinjen i regeringens publikation med titlen »Grøn markedsøkonomi - mere miljø for pengene« opfordrer Folketinget regeringen til at forhindre bortsalg af offentlige eller forbrugerejede hvile i sig selv-virksomheder inden for miljø- og energiområdet, herunder salg af vandværker, ledningsnet, kloakker, skove, rekreative områder, CO2-kvoter og miljøanlæg af væsentlig betydning som f.eks. spildevands- og forbrændingsanlæg.
Ole Hækkerup (S), 2012-03-29:
Hvis vi ser på nogle af de andre sager, vi har haft, eksempelvis Esbjergsagen, synes jeg også, at vi kan se, at de kommuner, der har været involveret, har svigtet i den forstand, at man jo ikke, når man har besluttet sig for, at der skal være skærpet opmærksomhed på en person, og han så flytter, har sørget for at gøre den næste tilflytningskommune opmærksom på det.
Gitte Lillelund Bech (V), 2003-02-04:
Andersen: Såfremt man holder fast i, at det er en bestemt strækning, er hr. Poul Andersen så ikke ved at begive sig ind i det, som var stik modsat det, der lå i udbudsbetingelserne, nemlig at man ikke bandt operatørerne på en fast køreplan?
Ove Hygum (S), 2000-11-24:
Det, jeg her senest tilkendegav, var en nøjagtig gengivelse af regeringens melding om beslutningsforslaget ved starten af dette dagsordenspunkt, og jeg må bedrøve hr. Knud Erik Kirkegaard og fru Charlotte Antonsen med, at det altså ikke er et forslag, der svarer til det, der er indholdet af beslutningsforslaget, fordi der bliver ikke tale om en generel fritagelse fra arbejdstidsdirektivets bestemmelser, og det er det, beslutningsforslaget lægger op til.
Keld Albrechtsen (EL), 2003-11-26:
Jeg vil godt spørge ministeren, om der er andre områder inden for dansk strafferet, hvor en myndighed kan beskylde en person for at begå en alvorlig lovovertrædelse, og der så bare ikke foretages mere i sagen, således at den beskyldning bare står hen som en beskyldning, uden at man kan gøre noget ved det.
Nick Hækkerup (S), 2019-11-01:
Det er jeg fuldstændig enig i, og det er bl.a. et af de lovforslag, som vi skal behandle senere i salen i dag, netop spørgsmålet om, hvordan man sikrer, at dømte seksualforbrydere afskærmes fra at kunne komme til at foretage overgreb igen.
Mette Frederiksen (S), 2024-05-29:
Jeg har ikke selv deltaget i de møder, og jeg kender heller ikke de nærmere omstændigheder, men jeg kan sige meget klart, at jeg på ingen måde bryder mig om kønsopdelte politiske møder, ligesom jeg i øvrigt heller ikke bryder mig om kønsopdelt svømning eller alt mulig andet af den samme slags.
Jesper Langballe (DF), 2007-04-25:
Samtidig er jo det at bekæmpe tvangsægteskaber en utrolig svær sag, fordi arrangerede ægteskaber ikke bare praktiseres af enkelte rabiate familier, men jævnfør hr. Naser Khaders erindringsbog af hele den samlede muslimske kultur, og fordi et tvangsægteskab jo pr. definition simpelt hen er et arrangeret ægteskab imod de unges udtrykte ønske.
Sophie Løhde (V), 2009-11-24:
For selv om omfanget af den her gruppe, altså de 17-årige på de videregående uddannelser, ikke er farlig stor, så mener vi i Venstre, at det er rigtig positivt, at vi fremover ikke ligefrem straffer den gruppe af 17-årige unge talenter, der kommer særlig hurtigt igennem vores uddannelsessystem.
Karina Adsbøl (DF), 2020-01-08:
Og der er jo ikke nogen, der er uenige i, at forebyggelse er vigtig, men hvorfor er det, at regeringen ikke vil hjælpe familien som enhed, hjælpe forældrene og børnene samlet som en enhed, men siger, at det handler om, at der bare er flere, der skal tvangsanbringes, og at der bare skal flere bortadoptioner til?
Frode Sørensen (S), 2000-05-23:
Vejledningen om SFO fra marts sidste år foreskriver en række betingelser, som skal opfyldes, hvis SFO-ordningerne oprettes, herunder henstilles der, at adgangen til at yde hel eller delvis friplads ud fra økonomiske, sociale eller pædagogiske forhold tages i betragtning.
Johanne Schmidt-Nielsen (EL), 2015-08-26:
Så jeg håber meget, at De Konservative stemmer for ændringsforslaget, så vi kan sikre, at det ikke bare er sådan noget pæn glasur, når man siger, at flygtninge jo kan forbedre deres økonomiske situation ved at bestå sprogprøve 2, men at vi faktisk giver de 34 til 39 pct. af flygtningene, som i dag bliver sat ind på niveau 1, en reel mulighed for at få den her bonus.
Rosa Lund (EL), 2023-01-11:
Og derfor vil jeg gerne med hensyn til retssikkerheden høre, hvad argumentet er for, at man ikke vil undersøge det her, for ministeren interesserer sig jo – ligesom jeg og store dele af befolkningen, må man bare sige – for den her sag og vil gerne vide, hvad der er op, hvad der er ned, hvad der er foregået.
Tove Videbæk (KRF), 2000-04-13:
Man ved det allerede før anbringelsen - det bør man i hvert fald, når man går ind i et forebyggende og opsøgende arbejde, og man holder øje med familien - og så må man allerede på det tidspunkt orientere forældrene om det og måske endda fortælle dem, at i disse få grelle tilfælde kan der blive tale om adoption.
Lars Boje Mathiesen (NB), 2020-04-16:
For når man får at vide i løbet af marts måned, at man træder ud fra april måned, så går jeg ud fra, at det er, fordi det er beregnet ud fra tiden hen indtil den 1. marts – at det bliver behandler i løbet af marts og man så får at vide, at man ikke kan få det fra den 1. april.
Pia Olsen Dyhr (SF), 2010-04-08:
Hvis vi kigger på en pendler fra Nakskov, et af de steder i Danmark, hvor man virkelig oplever sig sat af udviklingen i Danmark, kan vi se, at et pendlerkort fra Nakskov til Østerport Station koster 4.170 kr. om måneden, og rabatten er kun 679,50 kr.
Rasmus Prehn (S), 2015-12-17:
Når det er sådan, at rigtig mange af de interesseorganisationer, der er på de her områder, har sagt, som også Venstres udmærkede ordfører refererede til, at det er en god idé at vende tilbage til den retstilstand, der var før højesteretsdommen, så er det jo, fordi man også er interesseret i, at man fremadrettet kan rekruttere unge mennesker, der har lyst til at være chauffør.
Lars Løkke Rasmussen (V), 2017-05-31:
Jeg synes, den har været holdt i en god tone, jeg synes, det har været meget fredeligt og meget fordrageligt, og derfor vil jeg gerne slutte af, hvor jeg begyndte, nemlig med hr. Rasmus Nordqvist og den her reeksamen, der skal finde sted den første tirsdag i oktober.
Morten Messerschmidt (DF), 2005-06-07:
Jeg havde egentlig regnet med, at statsministeren som en god købmand ville række hånden frem nu og sige: Det er en aftale, vi er nede på 16 mio. kr., vi gennemfører Dansk Folkepartis forslag, ligesom i øvrigt man har set det gjort fra SF's side.
Pernille Rosenkrantz-Theil (EL), 2004-05-10:
Det spørgsmål har fru Rønn Hornbech, så vidt jeg ved, stadig ikke fået noget svar på, og jeg er heller ikke sikker på, at jeg kan give et klart svar, idet jeg ikke har spurgt samtlige islamiske imamer; men jeg vil gå ud fra, at det er sådan, at det gør de ikke.
Brian Mikkelsen (KF), 1997-11-20:
Jeg vil godt helt konkret spørge trafikministeren, om man ikke kunne løse nogle af kapacitetsproblemerne ved at indsætte f.eks. dobbeltdækkertog på de hårdest ramte strækninger. Man må jo i mange sjællandske byer i dag afvise passagerer, og det må man også i Jylland.
Mai Villadsen (EL), 2022-04-05:
Ordlyden går jo på, at Danmark kan deltage i europæisk samarbejde om sikkerhed og forsvar, og derfor vil jeg egentlig bare høre, om partilederen ikke kan nikke genkendende til, at vi allerede betaler til en europæisk forsvarsfond, at vi allerede nu kan deltage i en masse civile operationer, men også operationer, som handler om at træne politibetjente og andet, og om partilederen ikke mener, at det har med sikkerhed at gøre.
Annette Lind (S), 2022-03-29:
Den handler om, at der er et økonomisk og politisk pres på Litauen fra kinesisk side, og det skyldes, at Litauen har givet Taiwan tilladelse til at åbne et repræsentationskontor i Vilnius med benævnelsen Taiwans repræsentationskontor, og ja, den beslutning er kontroversiel og ildeset i Kina, fordi Taiwan jo ikke er anerkendt som en selvstændig nation.
Rune Lund (EL), 2019-02-21:
Men det lader ikke til, at den pointe er sivet ind, hverken hos regeringen eller Dansk Folkeparti, der med den senest nedsatte integrationsydelse og nu forslag om en endnu lavere såkaldt selvforsørgelses- og hjemsendelses- og overgangsydelse – det er faktisk utrolig svært at sige – ikke har lyst til at løse problemet.
Christina Egelund (LA), 2018-10-25:
Nu har vi jo tidligere i dag stemt om fru Josephine Focks afløser her i Folketinget, fordi hun har fået nyt arbejde – og tillykke med det – og derfor synes jeg også, at det lige præcis i dag er på sin plads også fra Folketingets talerstol at sige tak for, også sådan personligt, gode samtaler om spørgsmålet omkring datasikkerhed og dataetik.
Mai Mercado (KF), 2017-02-21:
Derfor indleder Sundheds- og Ældreministeriet, Justitsministeriet og Børne- og Socialministeriet snarest muligt en koordineret og fælles undersøgelse af mulighederne for at forkorte behandlingsgarantien i den lægelige og sociale behandling af stofmisbrug samt behandlingen i fængslerne.
Anne-Mette Winther Christiansen (V), 2012-06-06:
Men jeg kan garantere for, at vi vil opleve stresssymptomer hos de landmænd, for vi fjerner så megen økonomi i deres grund, at de simpelt hen nu er nødt til at henvende sig i banken, og så bliver det næste jo, at vi skal til at lave bankpakke VI.
Samira Nawa (RV), 2020-11-20:
Det, vi gør i dag, og når et flertal trykker på den grønne knap senere, er det mindste, vi kan gøre fra politisk side, altså at vise, at både samfundet og retssystemet tager ofrene alvorligt. Jeg tror, at vi vil se tilbage på den her dag og undre os over, hvorfor det først blev i 2020, at vi fik den her lovgivning.